BGRIM ตั้งบ.ย่อย “Sisophone Clean Power” รุกธุรกิจพัฒนาที่ดิน-อสังหาในกัมพูชา
BGRIM ตั้งบ.ย่อย "Sisophone Clean Power" รุกธุรกิจพัฒนาที่ดิน-อสังหา รองรับการพัฒนาโครงการโรงไฟฟ้าพลังงานหมุนเวียนในประเทศกัมพูชา
29 พ.ย. 2562

บริษัท บี.กริม เพาเวอร์ จำกัด (มหาชน) หรือ BGRIM เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า เมื่อวันที่ 28 พ.ย.2562 บริษัท บี. กริม โซลาร์ เพาเวอร์ 1 จำกัด (บริษัทย่อยที่บริษัทถือหุ้น 100%) ได้จัดตั้งบริษัทแห่งใหม่ในประเทศกัมพูชา เพื่อพัฒนาที่ดินและอสังหาริมทรัพย์ สำหรับรองรับการพัฒนาโครงการโรงไฟฟ้าพลังงานหมุนเวียนในประเทศกัมพูชา
ทั้งนี้ การดำเนินการดังกล่าว เป็นไปตามหลักการที่ได้รับอนุมัติโดยที่ประชุมคณะกรรมการบริษัทครั้งที่ 11/2562 เมื่อวันที่ 16 ต.ค.2562
โดยจัดตั้งบริษัท Sisophone Clean Power Co., Ltd. ด้วยทุนจดทะเบียน 134,000,000 เรียล (หรือประมาณ 991,600 บาท) แบ่งออกเป็น 1,000 หุ้น มูลค่าที่ตราไว้หุ้นละ 134,000 เรียล (อัตราแลกเปลี่ยนเงินตราต่างประเทศ ณ วันที่ 28 พ.ย.2562 อยู่ที่ 100 เรียล ต่อ 0.74 บาท) จากเงินทุนหมุนเวียนของบริษัท เพื่อประกอบธุรกิจพัฒนาที่ดินและอสังหาริมทรัพย์ และกิจการอื่นๆที่เกี่ยวข้อง ซึ่งบริษัท บี. กริม โซลาร์ เพาเวอร์ 1 จำกัด ถือหุ้น 49% ขณะที่ Sok and Eung Sts Investment Co., Ltfd. ถือหุ้น 51%